AMANAH บวกแรง 10% รับลุยปล่อยสินเชื่อใหม่ 1.8 พันลบ. ลุ้นทั้งปีนี้พอร์ตโตแตะ 3.7 พันลบ.
AMANAH บวกแรง 10% รับลุยปล่อยสินเชื่อใหม่ 1.7-1.8 พันลบ. ลุ้นทั้งปีนี้พอร์ตโตแตะ 3.7 พันลบ. แนะซื้อเป้า 6.95 บาท
AMANAH บวกแรง 10% รับลุยปล่อยสินเชื่อใหม่ 1.7-1.8 พันลบ. ลุ้นทั้งปีนี้พอร์ตโตแตะ 3.7 พันลบ. แนะซื้อเป้า 6.95 บาท
11 เม.ย. 2565

ผู้สื่อข่าวรายงานว่าวันนี้ (11 เม.ย. 2565) ราคาหุ้น บริษัท อะมานะฮ์ ลิสซิ่ง จำกัด (มหาชน) หรือ AMANAH ณ เวลา 10:07 น. อยู่ที่ระดับ 6.05 บาท เพิ่มขึ้น 0.55 บาท หรือ 10.00% โดยทำจุดสูงสุดที่ 6.35 บาท และทำจุดต่ำสุดที่ 5.80 บาท ด้วยมูลค่าการซื้อขาย 125.21 ล้านบาท ราคาหุ้นวิ่งแรงในรอบ 9 เดือน โดยเทียบตั้งแต่หุ้นยืนที่ระดับ 6.10 บาท เมื่อวันที่ 14 มิ.ย.2565

บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (28 มี.ค.2565) ว่า AMANAH มีแหล่งเงินทุนที่มีความมั่นคง โดยแหล่งเงินทุนหลักของบริษัทฯ มาจากตั๋วแลกเงินระยะสั้น ต้นทุนต่ำ และคงที่ ต่ออายุปีต่อปี จาก ธนาคารอิสลามแห่ง ประเทศไทย (ธอท.) ซึ่งเป็นผู้ถือหุ้นใหญ่ของบริษัทฯ ถือว่าเป็นแหล่งเงินทุนที่มีความมั่นคง เนื่องจาก ธอท. ใช้บริษัทฯ เป็นช่องทางหลักในการเติบโตสินเชื่อรายย่อย นอกจากนี้บริษัทฯ ยังมีวงเงินสินเชื่อพร้อมใช้อยู่กับ ธนาคารพาณิชย์หลายแห่ง และมีแผนที่จะออกหุ้นกู้อิสลาม (Sukuk) ในปี 2565 เพื่อเพิ่มความหลากหลายของแหล่งเงินทุนของบริษัทฯ
โดยตั้งเป้าเปิดสาขาใหม่ 3-6 สาขาในปี 2565 บริษัทฯ มีสาขาทั้งสิ้น 44 สาขา ณ สิ้นปี 2564 โดยคาดว่าจะเปิดได้3 สาขาในไตรมาส 1/65 เพื่อรองรับการเติบโตของธุรกิจในอนาคต
การร่วมมือทำธุรกิจ (synergy) กับธนาคารอิสลามแห่งประเทศไทย (ธอท.) ได้เริ่มขึ้นแล้ว ตั้งแต่เดือนมกราคม 2565 เพื่อใช้ประโยชน์จากสาขา (และพนักงาน) ของ ธอท.(ปัจจุบัน ธอท. มีสาขาราว 100 สาขา) ในการเป็น AE ของบริษัท ในปัจจุบัน ลูกค้าจากช่องทางนี้ บางส่วนได้รับการอนุมัติสินเชื่อเป็นที่เรียบร้อยแล้ว
บริษัทตั้งเป้ายอดปล่อยสินเชื่อใหม่ 1.7-1.8 พันล้านบาท และคาดว่า ในสถานการณ์ที่ดีที่สุด (best case scenario) อาจปล่อยสินเชื่อใหม่ได้ถึง 2  พันล้านบาท และมีพอร์ตสินเชื่อสุทธิ ณ สิ้นปี 2565 ที่ 3.5-3.7 พันล้านบาท จาก 3.3 พันล้านบาท ณ สิ้นปี2564
ทั้งนี้ แนวโน้มการปล่อยสินเชื่อใหม่ในไตรมาส 1/65 ยังคงดีต่อเนื่องจากในไตรมาส 4/64 และตามปกติของบริษัท การปล่อยสินเชื่อใหม่ จะแผ่วที่สุดในไตรมาส 1 และจะค่อยๆ ดีขึ้นในไตรมาส 2 และไตรมาส 3 ตามลำดับ โดยที่ไตรมาส 4 จะเป็นไตรมาสที่ดีที่สุดของปี
ทั้งนี้คาดกำไรในปี 2565 จะขยายตัว 5% และในปี 2566 จะขยายตัว 11.1% โดยปัจจัยหลักที่สนับสนุนกำไรในปี 2565 ได้แก่การกลับมาเติบโตของพอร์ตสินเชื่อในปี 2565 หลังจากที่พอร์ตฯ ไม่สามารถขยายตัวได้ตามคาดในช่วงปี 2563-2564 เนื่องจากสถานการณ์การแพร่ระบาดของ COVID-19 นอกจากนี้เชื่อว่าการฟื้นตัวของภาคเศรษฐกิจจะเป็นอีกหนึ่งปัจจัยสำคัญที่จะสนับสนุนการขยายตัวของพอร์ตสินเชื่อและกำไร ในปี 2565
ทั้งนี้คงคำแนะนำ “ซื้อ” โดยมีราคาเป้าหมายที่ 6.95 บาท อิงปี 2565 ที่ P/BV อยู่ที่ 3.8 เท่า อีกทั้งในปัจจุบันหุ้น AMANAH ยังคงซื้อขายที่ valuation ต่ำกว่าของคู่เทียบในธุรกิจเดียวกัน (ได้แก่ MTC และ SAWAD) ในขณะที่มูลค่ากิจการของ AMANAH มีโอกาสปรับตัวสูงขึ้นจากแนวโน้มการเติบโตของบริษัทฯ